ขอเสนอให้ทบทวนเรื่องภูมิทัศน์ ถนนทหาร - ประดิพัทธ์ หลังสร้างโครงการทางยกระดับเชื่อมสะพานเกียกกาย (ช่วงที่ 3)
ตั้งคำถามง่าย ๆ เราอยากได้ถนนแบบไหนที่มาเป็นหน้าเป็นตาของกรุงเทพและประเทศไทยครับ

ผู้เสนอแนะมีประเด็นข้อสังเกตดังนี้
1. การแก้ปัญหาระยะยาว - ปัญหารถติดบรรเทาได้ด้วยการขยายถนนและเพิ่มถนนตัดใหม่ แต่แก้ปัญหาด้วยการจำกัดจำนวนรถ เมื่อโครงการเสร็จการจราจรจะระบายได้เยอะขึ้นติดขัดน้อยลง แต่...จะเป็นไปได้นานแค่ไหน เมื่อถนนโล่งรถก็จะมากขึ้นนำไปสู่ปัญหารถติดอีกครั้ง

2. โครงสร้างพื้นฐานของกรุงเทพ - ถนนผ่านกลางเมือง ควรใช้เดินทางจากส่วนนึงของกทม ไปอีกส่วนของกทม. การเดินทางข้ามจังหวัดผ่านกทม ควรใช้ถนนวงแหวนรอบเมือง
ถนนที่ติดรัฐสภาและสถานที่ทำการราชการจำนวนมากควรให้ความสำคัญแก่คนเดินเท้าภายในย่านก่อน ต่อมาเขตสู่เขตและท้ายสุดเดินทางข้ามจังหวัด เพราะฉนั้นอาจไม่มีความจำเป็นหรือเหมาะสมที่จะสร้างโครงสร้างพื้นฐานที่สนับสนุนการจราจรที่วิ่งเร็วเป็นจำนวนมากอย่างถนนและทางยกระดับ แต่ควรลงทุนสร้างโครงสร้างพื้นฐานที่สนับสนุนการสัญจรด้วยเท้า จักรยานและขนส่งมวลชนเช่นถนนที่มีการออกแบบให้มีต้นไม้เป็นเกาะกำบังแยกรถช้ารถเร็วเลนจักรยานและทางเท้าอย่างเป็นสัดส่วน และหรือรถไฟฟ้าตะวันออกตะวันตกอีกเส้นหนึ่ง

3. ความยั่งยืนหลายชั่วคน - ภูมิทัศน์ที่สวยงามย่อมถูกให้ความสำคัญตำกว่าประโยชน์ใช้สอย หากแต่ถ้าคำนึงถึงอนาคตที่ยาวนานพอเมื่อที่กรุงเทพเป็นเมืองที่เดินได้สะดวก ทุกคนสามารถใช้ขนส่งมวลชนได้มีเครือข่ายครอบคลุม ร่มไม้และความสวยงามอาจจะมีคุณค่ามากกว่าโครงสร้างคอนกรีตเสริมเหล็กที่มีประโยชน์ใช้สอยจำกัดก็ได้ ต้นไม้ใหญ่บนถนนเส้นนี้ถูกส่งต่อมาจากรุ่นก่อนหน้า เราควรส่งต่อให้กับรุ่นต่อ ๆ ไป

สรุปท้ายนี้ ผู้เสนอขอความกรุณา กรุงเทพมหานคร นึกถึงประโยชน์อนาคตให้มาก ๆ และช่วยประสานงานกับหน่วยงานที่เกี่ยวข้องด้วยครับ อยากให้กทม. มีถนนสวย ๆ เพื่อเมืองที่หน้าอยู่ของเราและอนาคตของชาติครับ